b"\n_START_ARTICLE_\nRafael Guerra Bejarano\n_START_SECTION_\nBiografia\n_START_PARAGRAPH_\nS'inicia en el m\xc3\xb3n del toreig d'amagat dels seus pares amb els caps de bestiar que portaven a l'escorxador. Durant molts anys va ser banderiller, comen\xc3\xa7ant en 1877. El 26 de juny de 1879, es presenta a Madrid amb el sobrenom \xc2\xabLlaverito\xc2\xbb i gaudeix de triomfs memorables com el de C\xc3\xb2rdova al setembre de 1880, on a petici\xc3\xb3 del p\xc3\xbablic se li va cedir l'\xc3\xbaltim toro. Va ser tal la seva fama que alguns empresaris exigien a \xc2\xabEl Gallo\xc2\xbb, a la quadrilla del qual pertanyia, que mai falt\xc3\xa9s el seu banderiller._NEWLINE_Integrat en diferents quadrilles, en 1885 ingressa en la quadrilla de \xc2\xabLagartijo\xc2\xbb, que es converteix en el seu mestre i protector i li cedeix toros amb freq\xc3\xbc\xc3\xa8ncia. Despr\xc3\xa9s de dos anys d'aprenentatge pren l'alternativa a la Pla\xc3\xa7a de la carretera d'Arag\xc3\xb3 a Madrid de la m\xc3\xa0 de \xc2\xabLagartijo\xc2\xbb el 29 de setembre de 1887. En la seg\xc3\xbcent temporada actua en 75 corregudes arribant a ser l'\xc3\xaddol del p\xc3\xbablic. _NEWLINE_El gener de 1889 es casa amb Dolores S\xc3\xa1nchez amb la que tindr\xc3\xa0 10 fills. El primer, un nen, nom\xc3\xa9s va viure 6 mesos. Els altres foren Dolores, Juana, Rafael, Emilia, Pilar, Maria Luisa, Carmen, Rosario i Josefa._NEWLINE_Durant els seg\xc3\xbcents 12 anys, va compartir hegemonia al m\xc3\xb3n del toreig amb \xc2\xabLagartijo\xc2\xbb i amb \xc2\xabFrascuelo\xc2\xbb. El 12 de maig de 1890 se celebra la correguda de comiat de \xc2\xabFrascuelo\xc2\xbb, i \xc2\xabGuerrita\xc2\xbb es brinda a banderillar els seus toros. La seva \xc3\xbaltima correguda va ser el 15 d'octubre de 1899 a la Pla\xc3\xa7a de Toros de Saragossa. Des de llavors es va dedicar als seus negocis i a la seva fam\xc3\xadlia, aix\xc3\xad com al Club Guerrita, club social que es va fer molt popular a C\xc3\xb2rdova, situat al Carrer Gondomar._NEWLINE_Rafael Guerra Bejarano mor a C\xc3\xb2rdova el 21 de febrer de 1941. \xc3\x89s considerat el segon dels cinc Califes del toreig. El \xc2\xabGuerrita\xc2\xbb, respectat per tots, durant la seva carrera taurina va tenir entre els mateixos companys els m\xc3\xa9s incondicionals admiradors. Va tractar amb totes les classes socials i va alternar de la mateixa manera amb les m\xc3\xa9s baixes i amb els pol\xc3\xadtics m\xc3\xa9s rellevants de l'\xc3\xa8poca i membres de la fam\xc3\xadlia reial. Va tenir una estreta relaci\xc3\xb3 amb el rei Alfons XIII amb el que compartien el gust per la cacera._NEWLINE_Un altre dels trets m\xc3\xa9s caracter\xc3\xadstics de \xc2\xabGuerrita\xc2\xbb \xc3\xa9s el seu sentit de l'humor, les seves sent\xc3\xa8ncies, frases i un munt d'an\xc3\xa8cdotes. Sempre se'l recordar\xc3\xa0 vestit amb el vestit de llums curt i el barret cordov\xc3\xa8s."